Bɔ ni Wɔɔfee Wɔye Wɔbua Kɛtsu Mɛi Krokomɛi Ahiamɔ Nii Ahe Nii | Nikasemɔ\nASAFOŊ onukpa ko ni atsɛɔ lɛ François, ni yɔɔ maŋ ko ni mɛi babaoo bɛ nii tsɔ lɛ mli lɛ wie akɛ: “Oshiki ko ni afɔ̃ lɛ kɛ basabasafeemɔ ba maŋ lɛ mli, ni no ha Yehowa Odasefoi akpei abɔ jo foi kɛshi amɛshĩai.” Ekɛfata he akɛ: “Niyenii kɛ tsofãi ahe basɛ̃, ni nɔ ni yɔɔ lɛ hu ajara bawa waa. Aŋamɔ shikatoohei, ni tsɔji ni ajieɔ shika yɛ mli lɛ hu kpa nitsumɔ.”\nOya nɔŋŋ kɛkɛ ni nyɛmimɛi ni tsuɔ ni yɛ nitsumɔhe nine lɛ kɛ shika kɛ nibii ni he baahia Odasefoi ni eyato Maŋtsɛyeli Asai ni yɔɔ maŋ lɛ mli lɛ anɔ lɛ yaha amɛ. Kui ni kɛ amɛhe tswaa lɛ kɛ nibii tsimɔ gbɛjegbɛi ni yɔɔ maŋ lɛ mli lɛ babaoo, shi akɛni kui enyɔ lɛ fɛɛ le akɛ Odasefoi lɛ fĩii afã ko sɛɛ hewɔ lɛ, bei pii lɛ, amɛhaa nitsumɔhe nine lɛ tsɔji lɛ gbɛ.\nNyɛminuu François wie akɛ: “Be ko beni wɔnyiɛ gbɛ kɛmiiya he ko ni Maŋtsɛyeli Asa ko yɔɔ lɛ, mɛi komɛi ni ewo antɛo lɛ bɔi wɔtsɔne lɛ tu tswaramɔ. Shi tuŋtɛ lɛ eko esaaa wɔhe. Beni wɔna akɛ asraafonyo ko ni hiɛ tu lɛ miiba ekɛ wɔ abakpe lɛ, wɔwo tsɔne lɛ foi kɛtee sɛɛsɛɛ, kɛkɛ ni wɔdɔ wɔhe ni wɔkɛ foi tee nitsumɔhe nine lɛ ekoŋŋ. Wɔda Yehowa shi akɛ wɔgboiii. Enɔ jetsɛremɔ lɛ, nyɛmimɛi 130 ni yɔɔ nakai Maŋtsɛyeli Asa lɛ nɔ lɛ shi kɛtee he ko ni yɔɔ shweshweeshwe. Amɛteŋ mɛi komɛi ba nitsumɔhe nine lɛ, ni wɔha amɛ amɛmumɔŋ kɛ heloonaa hiamɔ nii kɛyashi nibii amli jɔ.”\nNyɛminuu François kɛɛ akɛ: “Sɛɛ mli lɛ, nyɛmimɛi ni yɔɔ maŋ lɛ mli lɛ babaoo ŋmala nitsumɔhe nine lɛ woji kɛda amɛ shi yɛ yelikɛbuamɔ ni amɛkɛha amɛ lɛ hewɔ.” Etsɔɔ mli akɛ, “Bɔ ni nyɛmimɛi jɛ hei krokomɛi baye amɛbua amɛ lɛ ha hekɛnɔfɔɔ ni amɛyɔɔ yɛ Yehowa mli lɛ mli wa.”\nKɛ́ oshara ko ba lɛ, wɔkɛɛɛ wɔnyɛmimɛi ni efĩ amɛ lɛ akɛ, “nyɛyawerea la, ni nyɛyayea nii nyɛtɔrɔa” kɛkɛ. (Yak. 2:15, 16) Moŋ lɛ, wɔtaoɔ gbɛi anɔ ni wɔɔtsɔ wɔkɛ heloonaa nibii aye abua amɛ. Yɛ klɛŋklɛŋ afii 100 lɛ mli hu lɛ, beni nyɛmimɛi lɛ ná le akɛ hɔmɔ baaba lɛ, “kaselɔi lɛ kpɛ mli akɛ amɛaatsu nɔ ko amɛmaje nyɛmimɛi ni yɔɔ Yudea lɛ ni amɛkɛyafɛne amɛ, mɔ fɛɛ mɔ bɔ ni ooonyɛ.”—Bɔf. 11:28-30.\nAkɛ Yehowa tsuji lɛ, wɔmiisumɔ ni wɔkɛ heloonaa nibii aye abua mɛi ni efĩ amɛ lɛ. Shi mumɔŋ yelikɛbuamɔ hu he miihia mɛi. (Mat. 5:3) Enɛ hewɔ lɛ, Yesu fã esɛɛnyiɛlɔi lɛ ni amɛyafee mɛi kaselɔi, bɔni afee ni amɛha mɛi lɛ ana akɛ esa akɛ aye abua amɛ yɛ mumɔŋ, ni amɛfee tsakemɔi ni sa yɛ amɛshihilɛ mli. (Mat. 28:19, 20) Wɔteŋ mɔ fɛɛ mɔ kɛ ebe, ehewalɛ, kɛ nibii ni eyɔɔ lɛ tsuɔ nakai fãmɔ lɛ he nii. Asafo lɛ kɛ oniai ni atsuɔ lɛ eko tsuɔ mɛi aheloonaa hiamɔ nii ahe nii, shi nɔ titri ni akɛfeɔ ji, akɛtsuɔ Maŋtsɛyeli lɛ he nibii ahe nii, ni akɛ eko yeɔ abuaa kɛgbɛɔ sane kpakpa lɛ ashwãa. No hewɔ lɛ, wɔkɛ onia ni wɔtsuɔ lɛ tsɔɔ akɛ wɔsumɔɔ Nyɔŋmɔ kɛ wɔnanemɛi.—Mat. 22:37-39.\nMɛi ni tsuɔ onia kɛfĩɔ Yehowa Odasefoi anitsumɔ lɛ sɛɛ lɛ baanyɛ aná nɔmimaa akɛ, akɛ oniai ni amɛtsuɔ lɛ tsuɔ nii yɛ gbɛ ni hi fe fɛɛ nɔ. Ani obaanyɛ oye obua onyɛmimɛi ni yelikɛbuamɔ he miihia amɛ lɛ? Ani oosumɔ ni okɛ nɔ ko afĩ kaselɔfeemɔ nitsumɔ lɛ sɛɛ? Kɛ́ nakai lɛ, “mɛi ni sa ejurɔfeemɔ lɛ, kaakama amɛ, kɛji efeemɔ yɛ odɛŋ hewalɛ mli.”—Abɛi 3:27.\nGBƐI NI MƐI KOMƐI TSƆƆ NƆ AMƐFĨƆ JEŊ MUU FƐƐ NITSUMƆ LƐ SƐƐ\nTaakɛ eji yɛ Paulo beaŋ lɛ, mɛi ‘tĩaa nɔ ko amɛtoɔ’ ni amɛkɛyawoɔ oniatsumɔ adekai ni aŋma he akɛ “Jeŋ Muu Fɛɛ Nitsumɔ Lɛ” mli yɛ amɛsafo lɛ mli.—1 Kor. 16:2. Daa nyɔɔŋ lɛ, asafoi fɛɛ kɛ onia ni atsu lɛ majeɔ Yehowa Odasefoi anitsumɔhe nine ni kwɛɔ maŋ ni amɛyɔɔ mli lɛ nitsumɔ lɛ nɔ lɛ. Obaanyɛ okɛ shika ni ootao okɛke lɛ hu amaje Watch Tower Bible and Tract Society of Ghana, Attention Accounts Department, P. O. Box GP 760, Accra, Ghana, aloo obaanyɛ okɛyawo fotro ni yɔɔ shikatoohei ni nyiɛ sɛɛ nɛɛ ateŋ ekome mli: Watch Tower, Barclays Bank, Accra High Street Branch, Account number 048/2746365, loo Watch Tower, Ghana Commercial Bank, Accra High Street Branch, Account number 1011130008990, aloo obaanyɛ okɛya Yehowa Odasefoi lɛ anitsumɔhe nine ni kwɛɔ maŋ ni oyɔɔ mli lɛ nitsumɔ lɛ nɔ lɛ. Obaanyɛ otsɔ gbɛi ni atsɔɔ nɔ atsuɔ onia ni atsĩ tã yɛ shishigbɛ lɛ hu nɔ okɛ nibii ni ootao okɛye obua lɛ amaje Yehowa Odasefoi anitsumɔhe nine ni kwɛɔ maŋ ni oyɔɔ mli lɛ nɔ lɛ.\nKɛ́ akɛ tsɛk miiha kɛtsɔ adrɛs ni yɔɔ yiteŋgbɛ lɛ nɔ lɛ, esa akɛ aŋma “Watch Tower” yɛ nɔ akɛ mɛi ni aawo shika lɛ aaha.\nEsa akɛ aŋma wolo fioo ko afata nɛkɛ nikee nii nɛɛ ahe, ni akɛtsɔɔ akɛ amɛji nibii ni akɛmiike kwraa.\nNIBII NI AKƐHA SHI AKƐKEKO LƐ AHE GBƐJIANƆTOO\nAbaanyɛ akɛ shika aha Watch Tower Bible and Tract Society of Ghana koni akɛtsu jeŋ fɛɛ nitsumɔ lɛ he nii. Shi kɛ́ mɔ ni kɛ shika lɛ ha lɛ miitao lɛ, akɛbaaha lɛ. Kɛ́ ootao ole sane nɛɛ mli jogbaŋŋ lɛ, ofainɛ ŋmaa Accounts Department lɛ kɛtsɔ adrɛs ni atsɔɔ yɛ yiteŋgbɛ lɛ nɔ, loo obaanyɛ otswa amɛ tɛlifoŋ yɛ (030)2712456 nɔ.\nŊshɔɔrans: Mɔ ko baanyɛ aŋma Watch Tower Bible and Tract Society of Ghana gbɛ́i awo ŋshɔɔrans ko nɔ akɛ mɛi ni akɛ ŋshɔɔrans lɛ aha yɛ mɔ lɛ gbele sɛɛ.\nShika ni Akɛto Shikatoohe: Mɔ ko baanyɛ eŋma yɛ shika ni ekɛto shikatoohe, shika ko ni ekɛha shikatoohe ko be kukuoo ko, loo epɛŋshɛŋ shika he woji lɛ anɔ ákɛ akɛ shika nɛɛ aha Watch Tower Bible and Tract Society of Ghana yɛ egbele sɛɛ, ni ebaafee enɛ yɛ mlai ni maŋ ni eyɔɔ nɔ lɛ ewo yɛ saji ni tamɔ nakai lɛ ahe lɛ naa.\nShika ni Akɛwo Nitsumɔ ko mli loo Akɛfa Shikatoohe: Mɔ ko baanyɛ ekɛ shika ni ekɛwo nitsumɔ ko mli loo ekɛfa shikatoohe ko lɛ aha Watch Tower Bible and Tract Society of Ghana.\nShikpɔji kɛ Tsũi: Mɔ ko baanyɛ ekɛ shikpɔji kɛ tsũi ni baahi hɔɔmɔ ake kwraa, loo ekɛ lɛ diɛŋtsɛ eshĩa ko ni eyɔɔ mli lɛ aha akɛ ekɛmiike kwraa shi ebaahi shĩa lɛ mli kɛyashi ebaagbo. Ha nitsumɔhe nine ni kwɛɔ maŋ ni oyɔɔ mli lɛ nitsumɔ lɛ nɔ lɛ ale dani okɛ shikpɔŋ loo tsũ ko aha.\nKɛ́ mɔ ko miisumɔ ni eye ebua Yehowa Odasefoi ajeŋ muu fɛɛ nitsumɔ lɛ kɛtsɔ nɛkɛ gbɛjianɔtoi nɛɛ ateŋ eko nɔ, loo eetao ele amɛteŋ eko he saji babaoo lɛ, ebaanyɛ eŋma Accounts Department lɛ wolo loo etswa amɛ kɛtsɔ adrɛs ni yɔɔ shishigbɛ nɛɛ nɔ.\nTɛlifoŋ: (030) 2712456\nKɛmaje Mɔ Ko Kɛmaje Mɔ Ko Bɔ ni Wɔɔfee Wɔye Wɔbua Kɛtsu Mɛi Krokomɛi Ahiamɔ Nii Ahe Nii\nTsu Onia (opens new window)